যুদ্ধবিরতি লঙ্ঘন করে কাশ্মীরে গুলিবর্ষণ পাকিস্তানের

নয়া দিল্লি: পহেলগাঁওয়ে হামলার (Pahalgam Terrorist Attack) পর থেকেই উত্তপ্ত ভূস্বর্গ। যুদ্ধবিরতি লঙ্ঘন করে ফের কাশ্মীরের (Kashmir) উপত্যকায় নিয়ন্ত্রণ রেখা বরাবর গুলি চালাল পাকিস্তান। পাল্টাগুলি চালিয়েছে ভারতীয় সেনা।

এ প্রসঙ্গে শনিবার শ্রীনগরভিত্তিক এক প্রতিরক্ষা কর্মকর্তা জানিয়েছেন, কাশ্মীর উপত্যকার নিয়ন্ত্রণরেখা বরাবর কোনও উস্কানি ছাড়াই পাকিস্তান যুদ্ধবিরতি লঙ্ঘন করেছে। সেনাবাহিনীও যথাযথ জবাব দিয়েছে। ২৫-২৬ এপ্রিল রাতে, কাশ্মীরের নিয়ন্ত্রণরেখা জুড়ে একাধিক পাকিস্তানি সেনা পোস্ট থেকে বিনা উস্কানিতে ছোট ছোট গুলি চালানো হয়েছিল ৷ সেনাবাহিনীও ছোট অস্ত্র দিয়ে যুদ্ধবিরতি লঙ্ঘনের যথাযথ জবাব দিয়েছে। ঘটনায় হতাহতের খবর নেই।

আরও পড়ুন: ৭২ ঘণ্টা পার, পাক রেঞ্জার্সের হাতে আটক বাঙালি জওয়ানকে নিয়ে বাড়ছে উৎকণ্ঠা

পহেলগাঁওয়ে সন্ত্রাসী হামলার পর থেকেই জম্মু ও কাশ্মীরের সীমান্তে জারি হয়েছে গোলাগুলি। সন্ত্রাসবাদীদের নিষ্ক্রিয় করার জন্য জারি হাই অ্যালার্ট। ভারতের সেনাবাহিনী বেশ কয়েকটি অনুসন্ধান অভিযান শুরু করেছে। জঙ্গলে জঙ্গলে চলছে চিরুণি তল্লাশি। এর মাঝেই জম্মু-কাশ্মীরের নিয়ন্ত্রণ রেখা বরাবর কয়েকটি জায়গায় পাকিস্তানি সেনাবাহিনী গুলিবর্ষণ করেছে। একই ঘটনার পুনরাবৃত্তি হল শুক্র-শনিবার ভোরেও ৷ এদিনও সীমানা উত্তপ্ত করে তোলে পাকিস্তানি সেনারা। যদিও পাল্টা গুলি করে নিজেদের কড়া অবস্থান স্পষ্ট করেছে ভারতীয় আর্ম ফোর্স।

প্রসঙ্গত, ২২ এপ্রিল দুপুরবেলা জঙ্গি হামলায় কেঁপে ওঠে কাশ্মীরের পহেলগাঁওয়ের বৈসরন উপত্যকা। আতঙ্কবাদীদের গুলিতে নিহত হয় ২৬ জন পর্যটক। ঘটনার পর থেকেই হাই অ্যালার্ট জারি এলাকায়।